Jürgen Ligi

Rahandusminister

.02.2026

**Kirjalik küsimus jääteede rahastamise võimaluste, sealhulgas Vabariigi Valitsuse reservfondi kasutamise kohta**

Austatud rahandusminister

Viimastel nädalatel on avalikkuses korduvalt tõusetunud küsimus jääteede rajamise ja rahastamise võimalikkusest ning riigi valmisolekust tagada saarte ja mandri vaheline ühendus olukordades, kus ilmastiku- ja jääolud seda võimaldavad. Jääteed on püsiasustusega saartele olulise tähtsusega nii turvalisuse, regionaalse sidususe kui ka igapäevase toimetuleku seisukohalt.

Arvestades, et jääteede rajamine eeldab kiiret reageerimist ning paindlikke rahastamisvõimalusi, siis oleks üheks võimalikuks lahenduseks Vabariigi Valitsuse reservfondi kasutamine. Samas eeldab selline lahendus valitsuse tasandil selgeid suuniseid ja otsuste langetamist.

Tulenevalt eeltoodust palun Teilt vastuseid Riigikogu kodu- ja töökorra seaduse § 147 alusel järgmistele küsimustele:

1. Kas taristuminister ja regionaal – ja põllumajandusminister on teinud Vabariigi Valitsusele ettepaneku kasutada jääteede rajamiseks ja hooldamiseks Vabariigi Valitsuse reservfondi vahendeid? Kui jah, siis millal vastav ettepanek esitati? Millises mahus vahendeid taotleti ning milline oli Vabariigi Valitsuse seisukoht?
2. Kui sellist ettepanekut ei ole esitatud, siis kas Vabariigi Valitsuses on arutatud reservfondi kasutamise võimalust jääteede rahastamiseks ning millistel sisuliselt põhjustel ei ole seda võimalust seni rakendatud?

Lugupidamisega

(allkirjastatud digitaalselt)

Reili Rand

Riigikogu liige